钦定古今图书集成/方舆汇编/职方典/第1215卷 > 《湘潭开河通商议》唐·源
## 钦定古今图书集成/方舆汇编/职方典/第1215卷 > 《湘潭开河通商议》唐·源

嘉靖四十三年，推官翟台议将南湖港开河未成。万
历二十八年，守道金学曾、知府刘昶奉两院又议南
湖港开通，以入觐寝。四十一年，知县唐源复具详申：
“窃照来百工则财用足，通百货则生计饶。长善之民，
自万历戊子荒歉以后，十逃九窜，村落成墟。兼以城
市所居，强半系流寄之民，在土著者十无一二。且性
拙而习懒。其务本者，不过从事一熟之田畴。至于麦、
豆竹木，皆可以生利，而彼不事。其逐末者，不过有一
瓜一菜，及持罟网、觅蝇头于苍茫烟水之间，所售几
何？”夫资生无策，则病在民；民生无资，何以责之完国
课，则其病又在官。兹欲上下两利，莫过于《复水利》一
节。盖府城逼临湘江，而船只不泊者，以沿江不得小
港，风起涛涌，则有漂撞之虞。若随便星栖，声援孤孑，
又未免盗贼之患。此商船所以远徙也。今查善化南
湖港在城外咫尺，先是本府推官翟台呈请开成小
港，一时称便。但开濬浅狭，未尽肯又所起之土多
堆港上，雨水淋漓，岸复倾圮，泥复堆积，故未久遂塞，
然其迹尚在也。若加功开濬，得法有四利焉：本港开
成，可容百船，每船可馀十人，日用柴米蔬菜称是，则
一日有千人之费也。小民贩鬻者不日增千人之售
乎？其利一，商船多往湘潭以舍湘潭，无可栖泊，计一
县所需，宁敌一府？且府有藩封，有各“衙宇，货物易售，
不但利民，且利商，其利二。今此肩脚之民，不过竹木
砖瓦而已，虽有馀力，无所用之。此港开而担负累累，
是贫人衣食之薮也”，其利三；商货聚则四方之民聚，
以四方之财供一方之利，所得倍常，兼可转瘠为饶，
其利四。至于兴工之费，则就两县代监。利县起解之
银，每年六十馀两，又“每年登报赎银计五百五十馀
两。申详借支后面，逐年洒补。”此可不劳民间丝毫之
力，而坐享成功者也。若夫监督之得人，开濬之有法，
工食之依期散给，皆可以运筹而算者。开一港而有
四利，无一害亦何惮而不为。缘系地方兴利缘由，合
行申详。